
Uznesenie Okresný súd Prievidza vo veci starostlivosti o maloleté dieťa: A. B., nar. X.X.XXXX, bytom B. C. XXXX/X, D., zast. Úradom práce, sociálnych vecí a rodiny Prievidza ako kolíznym opatrovníkom na zastupovanie v konaní o prenesenie príslušnosti, dieťa rodičov: matka C. B., nar. XX.X.XXXX, bytom B. C. XXXX, D., a otec E. B., nar. XX.X.XXXX, zomr. XX.X.XXXX, o návrhu navrhovateľky F. B., nar. XX.X.XXXX, bytom B. C. XXXX/X, D., na nariadenie neodkladného opatrenia – zverenie maloletého dieťaťa do osobnej starostlivosti a o zverenie maloletého dieťaťa do náhradnej osobnej starostlivosti, takto rozhodol: Okresný súd Prievidza p r e n á š a miestnu príslušnosť na Okresný súd Nitra, ktorému bude po právoplatnosti tohto uznesenia postúpený spisový materiál vo veciach starostlivosti súdu o maloleté dieťa. odôvodnenie: 1. Navrhovateľka - teta maloletého dieťaťa podala na Okresný súd Nitra dňa 30.1.2025 návrh na nariadenie neodkladného opatrenia – zverenie maloletého dieťaťa do osobnej starostlivosti a o zverenie maloletého dieťaťa do náhradnej osobnej starostlivosti. Okresný súd Nitra dňa 7.2.2025 postúpil návrh navrhovateľky na Okresný súd Prievidza ako súdu miestne príslušnému, ktorý naposledy rozhodoval o úprave práv a povinností k maloletému dieťaťu. 2. Po preskúmaní spisového materiálu bolo zistené, že naposledy bolo vo veci starostlivosti o maloletú A. rozhodnuté uznesením Okresného súdu Prievidza č. k. 14P/41/2017-29 zo dňa 28.6.2018, tak že súd konanie z dôvodu späťvzatia návrhu zastavil a nariadené neodkladné opatrenie zrušil. Uznesenie nadobudlo právoplatnosť dňa 7.9.2018. 3. Podľa § 3 ods. 1 zákona č. 161/2015 Z. z. Civilný mimosporový poriadok (ďalej „CMP“), na konanie je miestne príslušný súd, o ktorom to ustanoví tento zákon. 4. Podľa § 112 ods. 1 CMP, na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. 5. Podľa § 112 ods. 2 CMP, ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd; zmena bydliska maloletého z dôvodu umiestnenia maloletého v zariadení na základe rozhodnutia súdu podľa § 111 písm. l) až n) nie je dôvodom na zmenu miestnej príslušnosti súdu. 6. Navrhovateľka vo svojom návrhu uvádza, že maloletá aj matka maloletej je v domácnosti navrhovateľky od 24.1.2025, nakoľko matka maloletej prišla o bývanie a má zlý zdravotný stav. Na základe uvedených skutočností sa navrhovateľka stará o maloletú aj o svoju sestru (matku
maloletej) v mieste svojho bydliska v D.. V domácnosti navrhovateľky má maloletá vytvorené podmienky a navrhovateľka chce, aby tam navštevovala aj školu. 7. Civilný mimosporový poriadok pripúšťa výnimku zo zásady o trvaní príslušnosti súdu (§ 36 ods. 2 Civilného sporového poriadku - zásada perpetuatio fori), a to postupom podľa § 112 ods. 2 CMP, ktorý ustanovuje, že pri zákonnej zmene okolností, podľa ktorých sa posudzuje príslušnosť, príslušný súd môže preniesť svoju príslušnosť na iný súd, ak je to v záujme maloletého dieťaťa. 8. S poukazom na skutočnosť, že v predmetnom prípade došlo k zákonnej zmene okolností, podľa ktorých sa posudzuje miestna príslušnosť, dospel súd k záveru, že je v záujme maloletého dieťaťa, ako aj v záujme hospodárnosti konania, aby v predmetnej veci konal a rozhodoval Okresný súd Nitra, v obvode ktorého maloleté dieťa býva a má sústredené centrum svojich záujmov, nakoľko tento bude môcť lepšie posúdiť pomery maloletého dieťaťa, aj s prihliadnutím predovšetkým na príslušnosť orgánov sociálnoprávnej ochrany detí a sociálnej kurately. 9. Na základe uvedeného Okresný súd Prievidza preniesol svoju príslušnosť na Okresný súd Nitra, ktorému bude spis po právoplatnosti rozhodnutia odstúpený. Poučenie: Proti tomuto uzneseniu odvolanie nie je prípustné (§ 355 ods. 2 Civilného sporového poriadku v spojení s § 357 Civilného sporového poriadku).

